Meisie wat weerligstraal oorleef ‘makeer niks’Tessa Erasmus (Foto: Verskaf) “Sy wil net hardloop en kind wees. Sy lyk gesond. En sy het net nou die dag by die dood omgedraai.” Norman Erasmus is oorstelp van dankbaarheid oor die volkome herstel van sy 12-jarige dogter, Tessa Erasmus. Sy is presies drie weke gelede deur weerlig op ’n kleinhoewe by Boschkop buite Pretoria getref en het wonderbaarlik oorleef. Sy is reeds ’n week na dié fratsongeluk uit die Chris Hani Baragwanath-hospitaal in Johannesburg ontslaan en is al twee weke lank by die huis. Volgens Erasmus gaan dit baie goed met haar gemoed en gesondheid. Sy gaan na afloop van die algehele afsondering kan teruggaan skool toe. Maroela Media het vroeër berig Tessa het vroeg die oggend buitentoe gegaan om haar marmotte te voer op die kleinhoewe waar die Erasmus-gesin woon toe die weerligstraal haar getref het. Haar ouers wat die skielike slag gehoor het, het uitgehardloop en haar voor die hok op die grond aangetref. Tessa het op daardie stadium geen polsslag getoon of asem gehaal nie. “Sy was eintlik dood,” het Erasmus vroeër gesê. “Al die dokters beskryf haar as ’n lewende wonderwerk,” sê Erasmus. Erasmus vertel die neuroloog het Maandag toetse gedoen en bevestig dat sy geen breinskade opgedoen het nie. Sy toon ook geen inwendige skade nie. Die brandwonde aan die linkerkant van haar lyf het ook al goed herstel en Erasmus is positief dat daar geen blywende letsels gaan oorbly nie. “Aan haar linkersy, net onder die maag, is drie gaatjies waar die weerligstraal glo uitgekom het. Die rubberstewels wat sy aangehad het, het gekeer dat die weerlig by haar voete uitkom, wat volgens dokters meer inwendige skade sou veroorsaak het,” sê Erasmus. Erasmus vertel sy kry tans fisioterapie omdat sy nog gereeld pyn in haar skouer en linkerarm ervaar. Erasmus het haar vroeër beskryf as ’n “klein vegtertjie” wat deurgedruk het en nie moed opgegee het nie. Tessa kan egter steeds nie die voorval onthou nie. Volgens die National Lightning Safety Institute (NLSI) in die VSA is Suid-Afrika een van die drie lande ter wêreld met die meeste gevalle van mense wat deur weerlig getref word.